РЕГЛАМЕНТ (ЕО) № 216/2009 НА ЕВРОПЕЙСКИЯ ПАРЛАМЕНТ И НА СЪВЕТА
от 11 март 2009 година
относно предоставянето на статистика за номиналния улов на държавите-членки, които извършват риболов в зони извън северната част на Атлантическия океан (преработен)
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285, параграф 1 от него,
като взеха предвид предложението на Комисията,
в съответствие с процедурата, предвидена в член 251 от Договора (1),
като имат предвид, че:
(1)
Регламент (ЕО) № 2597/95 на Съвета от 23 октомври 1995 г. относно предоставянето на статистически данни за номиналния улов и риболовната дейност на държавите-членки, които извършват риболов в зони извън северната част на Атлантическия океан (2) е бил неколкократно и съществено изменян (3). Тъй като предстои да бъдат внесени допълнителни изменения в него, с оглед постигане на яснота той следва да бъде преработен.
(2)
Европейската общност стана член на Организацията на ООН по прехраната и земеделието (ФАО).
(3)
Подписаният от Съвета на Европейския съюз и от Комисията на Европейските общности протокол предвижда Комисията да предоставя на ФАО изискваната статистика.
(4)
Съгласно принципа на субсидиарност целите на предлаганото действие могат да бъдат осъществени единствено на основата на общностен правен акт, тъй като само Комисията има възможност да координира необходимото хармонизиране на статистическата информация на общностно равнище, докато събирането на статистика за риболова и необходимата инфраструктура за нейната обработка и контрола на надеждността са задължение преди всичко на държавите-членки.
(5)
Няколко държави-членки поискаха предоставяне на данни в различна форма или на различен носител от посочените в приложение V (еквивалент на въпросниците Статлант).
(6)
Мерките, необходими за прилагане на настоящия регламент, следва да се приемат в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (4).
(7)
По-специално на Комисията следва да бъде предоставено правомощието да адаптира списъците на статистическите риболовни зони или техните подучастъци и видовете. Тъй като тези мерки са от общ характер и са предназначени да изменят несъществени елементи на настоящия регламент, те трябва да бъдат приети в съответствие с процедурата по регулиране с контрол, предвидена в член 5а от Решение 1999/468/ЕО,
ПРИЕХА НАСТОЯЩИЯ РЕГЛАМЕНТ:
Член 1
Всяка държава-членка предоставя на Комисията данни за номиналния улов, извършен от плавателни съдове, регистрирани в тази държава-членка или плаващи под нейно знаме и извършващи риболов в някои зони извън северната част на Атлантическия океан, при спазване на Регламент (Евратом, ЕИО) № 1588/90 на Съвета от 11 юни 1990 г. за предоставянето на поверителна статистическа информация на Статистическата служба на Европейските общности (5).
Данните за номиналния улов включват всички продукти от риболова, разтоварени на сушата или трансбордирани в морето под каквато и да било форма, но изключват количествата, които се изхвърлят в морето след улова, консумират се на борда или служат за стръв. Данните се вписват в еквивалент на живо тегло от разтоварения на сушата или трансбордирания улов със закръгляване до един тон.
Член 2
1. Данните, които да се предоставят, се отнасят до номиналния улов във всяка от главните риболовни зони и техните подучастъци, изброени в приложение I, описани в приложение II и илюстрирани в приложение III. В приложение IV са изброени видовете, за които се изисква предоставяне на данни за всяка от главните риболовни зони.
2. Данните за всяка календарна година се предоставят в срок шест месеца след изтичането на тази година.
3. В случай че плавателните съдове на държавата-членка, посочени в член 1, не са извършвали риболов в някоя от главните риболовни зони през календарната година, държавата-членка надлежно информира Комисията за това. Въпреки това, ако е бил извършен риболов в главна риболовна зона, се изисква предоставянето на данни за комбинациите видове/подучастък, за които е бил регистриран улов през разглеждания годишен период.
4. Данните за видовете от второстепенно значение, уловени с плавателни съдове на дадена държава-членка, може да не се съобщават поотделно за всеки от тях, а обобщено, при условие че теглото на продуктите не надвишава 5 % от теглото на общия годишен улов, осъществен в дадената главна риболовна зона.
5. Комисията може да изменя списъците на статистическите риболовни зони или техните подучастъци, както и на видовете.
Тези мерки, предназначени да изменят несъществени елементи на настоящия регламент, се приемат в съответствие с процедурата по регулиране с контрол, посочена в член 5, параграф 2.
Член 3
Освен ако разпоредби, приети в рамките на общата политика в областта на рибарството, постановяват друго, всяка държава-членка има право да използва метода на извадка за получаване на данни за улова за частите от риболовния флот, за които набавянето на пълната информация би изисквало прекомерно прилагане на административни процедури. Подробностите за използване на извадки, както и подробностите за пропорционално съответстващата част на получените по този начин данни, трябва да се опишат подробно от държавата-членка в доклада, представен съгласно член 6, параграф 1.
Член 4
Държавите-членки изпълняват задълженията си съгласно членове 1 и 2, като предоставят данните на магнитен носител, чийто формат е посочен в приложение V.
Държавите-членки могат да предоставят данни във формата, описан подробно в приложение VI.
С предварителното съгласие на Комисията държавите-членки могат да предоставят данните в друг формат или на друг носител.
Член 5
1. Комисията се подпомага от Постоянния комитет по селскостопанска статистика, създаден с Решение 72/279/ЕИО на Съвета (6), наричан по-долу „комитета“.
2. При позоваване на настоящия параграф се прилагат член 5а, параграфи 1-4 и член 7 от Решение 1999/468/ЕО, като се вземат предвид разпоредбите на член 8 от него.
Член 6
1. До 14 ноември 1996 г. държавите-членки представят на Комисията подробен доклад, в който се описват методите за събиране на данните за улова и се уточнява степента на представителност и надеждност на тези данни. Комисията прави обобщение на тези доклади, предназначено за обсъждане в компетентната работна група на комитета.
2. Държавите-членки информират Комисията за всички настъпили промени в информацията, представена съгласно параграф 1, в срок три месеца от настъпването им.
3. Методологичните доклади, наличността и надеждността на данните, посочени в параграф 1, и другите въпроси, свързани с прилагането на настоящия регламент, се разглеждат веднъж годишно в рамките на компетентната работна група на комитета.
Член 7
1. Регламент (ЕО) № 2597/95 се отменя.
2. Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение VIII.
Член 8
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 11 март 2009 година.